Broj: 711-I-1377- P-315-21/23-09-19

Zagreb, 21. lipnja 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Aleksandre Jozić-Ileković kao predsjednice Povjerenstva te Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“, broj 26/11.., 12/12., 126/12., 48/13. i 57/15., u daljnjem tekstu ZSSI), **u predmetu dužnosnika Zorana Paunovića, gradonačelnika Grada Makarske**, pokrenutom Odlukom broj 711-I-681-P-315-21/23-04-19 od 30. ožujka 2023., na 12. sjednici, održanoj 21. lipnja 2023.g., donosi sljedeću

**ODLUKU**

**Utvrđuje se da dužnosnik Zoran Paunović, gradonačelnik Grada Makarske, nije počinio povredu članka 7. c) ZSSI-a u obnašanju dužnosti, vezano za činjenicu da je dana 27. kolovoza 2021.g. donio Odluku o odabiru ponuditelja za energetsku obnovu zgrade javne namjene sa svojstvom kulturnog dobra u Gradu Makarska kojom je za izvođača radova odabrano trgovačko društvo JUKIĆ-DAM d.o.o. odnosno isto trgovačko društvo koje je do 15. svibnja 2021.g. izvodilo radove na objektu trgovačkog društva Pavones d.o.o., u suvlasništvu dužnosnika, i kojem trgovačko društvo Pavones d.o.o. nije podmirilo dospjelo dugovanje za izvršene radove, s obzirom da je iz dostavljene dokumentacije utvrđeno da je trgovačko društvo Pavones d.o.o. dana 14. siječnja 2022.g. podmirilo dugovanje trgovačkom društvu JUKIĆ-DAM d.o.o. kao i da poslovni odnos između Grada Makarske i trgovačkog društva JUKIĆ-DAM d.o.o. nikada nije realiziran.**

Obrazloženje

Povjerenstvo je na 3. sjednici, održanoj 30. ožujka 2023.g., pokrenulo postupak za odlučivanje o sukobu interesa protiv dužnosnika Zorana Paunovića, gradonačelnika Grada Makarske zbog moguće povrede članka 7. c) ZSSI-a koja se temelji na činjenici da je isti dana 27. kolovoza 2021.g. donio Odluku o odabiru ponuditelja za energetsku obnovu zgrade javne namjene sa svojstvom kulturnog dobra u Gradu Makarska kojom je za izvođača radova odabrano trgovačko društvo JUKIĆ-DAM d.o.o. odnosno isto trgovačko društvo koje je do 15. svibnja 2021.g. izvodilo radove na objektu trgovačkog društva Pavones d.o.o., u suvlasništvu dužnosnika, i kojem trgovačko društvo Pavones d.o.o. nije podmirilo dospjelo dugovanje za izvršene radove.

Na odluku o pokretanju postupka dužnosnik očitovao dana 28. travnja 2023.g. navodeći da su računi izvođaču podmireni neposredno nakon što je Povjerenstvo zaprimilo odgovor društva JUKIĆ-DAM d.o.o., u kojem odgovoru je bilo navedeno kako predmetni računi nisu podmireni. Nadalje, dužnosnik navodi da se radilo samo o kraćoj odgodi plaćanja, dok društvo PAVONES d.o.o., kojim je tada već upravljala sestra dužnosnika, ne ishodi kredit, što se i realiziralo, a plaćanje je provedeno, znatno prije bilo kakvog donošenja odluka o odabiru društva JUKIĆ-DAM d.o.o. kao najpovoljnijeg ponuđača na predmetnom natječaju. Nadalje, navodi se i kako je o toj odgodi društvo JUKIĆ-DAM d.o.o. je bilo pravovremeno obaviješteno. Isto tako, dužnosnik navodi kako nije bio ni u kakvom odnosu međuovisnosti s društvom JUKIĆ- DAM d.o.o., već se radilo o kraćem zakašnjenju u plaćanju, nastalom zbog toga što je trgovačko društvo PAVONES d.o.o., u malom obiteljskom projektu, naprosto nešto duže čekalo kredit nego što je to bilo očekivano i uobičajeno, pri čemu se ta situacija okončala nakon samo nekoliko dana bez ikakvih sudskih ili drugih procesa pokrenutih od strane društva JUKIĆ-DAM d.o.o., pa čak i bez njihove opomene. U odnosu na postupak javne nabave za energetsku obnovu zgrade javne namjene sa svojstvom kulturnog dobra na adresi Šetalište Svetog Petra 4, Makarska (Vila Irena) dužnosnik ističe kako je postupak pripremilo i provelo stručno povjerenstvo za javnu nabavu u sastavu ……………, dipl.iur., ………….,.. dipl.iur. i ……………, dipl.oec., sukladno Zakonu o javnoj nabavi ("Narodne novine", broj 120/16). Ističe kako su članovi stručnog Povjerenstva dali izjave o nepostojanju sukoba interesa, sukladno čl. 76. i 77. Zakona o javnoj nabavi, iz kojih proizlazi da ne postoje gospodarski subjekti povezani s njima, a s kojima u ovom postupku javne nabave Grad Makarska ne bi smio zaključiti ugovor o javnoj nabavi. Nadalje, dužnosnik ističe kako su, on osobno kao i zamjenica gradonačelnika kao čelnici javnog naručitelja, dali izjave o (ne)postojanju sukoba interesa, sukladno čl. 76.st. 2. t. 1. Zakona o javnoj nabavi, kojima su navedeni gospodarski subjekti s kojima Grad Makarska ne smije zaključivati ugovore o javnoj nabavi te je isti podatak javno objavljen na Internet stranici Grada Makarske. Ističe kako su članovi stručnog povjerenstva, nakon objave nabave u "Elektroničkom oglasniku javne nabave RH" proveli postupak javnog otvaranje te pregleda i ocjene ponuda, nakon kojeg su mu predložili donošenje odluke o odabiru ponude ponuditelja JUKIĆ-DAM d.o.o., budući da je navedeni ponuditelj podnio valjanu ponudu koja je ekonomski najpovoljnija, s najvećim ukupnim brojem bodova sukladno kriterijima za odabir i njihovom relativnom značenju (94 boda od mogućih 100), dok je cijena ponude niža od procijenjene vrijednosti nabave. Temeljem navedenog Zapisnika o pregledu i ocjeni ponuda, sukladno Zakonu o javnoj nabavi, donio je odluku o odabiru navedenog ponuditelja te potpisao ugovor o javnoj nabavi. Dužnosnik ističe kako u odnosu na niti jednog od ponuditelja u predmetnom postupku javne nabave nije utvrđeno postojanje sukoba interesa sukladno Zakonu o javnoj nabavi (a bilo ih je 5), slijedom čega ne postoji niti zakonska mogućnost da se nekoga od navedenih gospodarskih subjekata isključi iz postupka javne nabave s tog osnova. U odnosu na navode o njegovom svojstvu odgovorne osobe u obiteljskom poduzeću PAVONES d.o.o., a čiji osnivači su uz mene i …………….., ……. ………. i ……………., ističe da, kao što je vidljivo iz samog trgovačkog registra, osoba ovlaštena za zastupanje je …………….. te da je preuzimanjem dužnosti gradonačelnika Grada Makarska prestao zastupati navedeno trgovačko društvo, što je vidljivo iz povijesnog izvatka Trgovačkog suda u Splitu s danom upisa promjene 29. lipnja 2021. godine. Nadalje, navodi da je iz natječajne dokumentacije u Postupak javne nabave za energetsku obnovu zgrade javne namjene sa svojstvom kulturnog dobra na adresi Šetalište Svetog Petra 4, Makarska (Vila Irena) koji je pokrenut dana 01. srpnja 2021. godine, Zapisnika o pregledu i ocjeni ponuda KLASA: 406-09/21-02/23, URBROJ: 2147/01-01/4-03-21-17, od 27. kolovoza 2021. godine, Odluke o odabiru ponuditelja JUKIĆ-DAM d.o.o. za energetsku obnovu zgrade javne namjene sa svojstvom kulturnog dobra u Gradu Makarska KLASA: 406-09/21-02/23, URBROJ: 2147/01-01/4- 03-21-18, od 27. kolovoza 2021. godine i Ugovora o javnoj nabavi radova Energetska obnova zgrade javne namjene sa svojstvom kulturnog dobra na adresi Šetalište Svetog Petra 4, Makarska KLASA: 406-09/21-02/23, URBROJ: 2147/01-04-03/1-21-19, od dana 13. rujna 2021. godine, vidljivo je kako je navedena odluka donesena gotovo dva mjeseca nakon što je prestao biti osoba ovlaštena za zastupanje trgovačkog društva PAVONES d.o.o., a ugovor je potpisan gotovo tri mjeseca nakon što je prestao biti osoba ovlaštena za zastupanje. Dužnosnik napominje i kako je osoba ovlaštena za zastupanje PAVONES d.o.o. njegova sestra, o čemu se, temeljem članka 76. i 77. Zakona o javnoj nabavi, u Izjavi od dana 16. lipnja 2021. godine i pisano očitovao upravnom odjelu Grada Makarske nadležnom za provođenje postupaka javne nabave. U konačnici, dužnosnik navodi da, sklopljeni Ugovor o javnoj nabavi radova Energetska obnova zgrade javne namjene sa svojstvom kulturnog dobra na adresi Šetalište Svetog Petra 4, Makarska KLASA: 406- 09/21-02/23, URBROJ: 2147/01-04-03/1-21-19, od dana 13. rujna 2021. godine između Grada Makarske kao naručitelja i JUKIĆ-DAM d.o.o. kao izvođača nikad nije realiziran te da je Grad Makarska upravo iz tog razloga danas u proceduri provođenja potrebnih postupaka kako bi ponovno izabrao najpovoljnijeg ponuditelja za realizaciju projekta koji je jedan od strateških projekata gradske uprave. Zaključno, dužnosnik navodi da je neosporno da je poštivao odredbe Zakona o sprječavanju sukoba interesa konkretno članka 8. stavka 1. koje su ga obvezivale da uredi svoje privatne poslove kako bih spriječio predvidljivi sukob interesa u roku od 60 dana od dana stupanja na dužnost kao i članka 8. stavka 3. koje kažu kako u slučaju dvojbe predstavlja li neko ponašanje povredu odredaba Zakona o sukobu interesa ili drugih zabranjenih ili propisanih ponašanja predviđenih Zakonom obveznici su dužni zatražiti mišljenje Povjerenstva te predlaže obustaviti postupak.

U prilogu očitovanja dužnosnik dostavlja dokumentaciju kojom potvrđuje svoje navode.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu istog Zakona. Uvidom u registar dužnosnika kojeg ustrojava i vodi Povjerenstvo utvrđeno je da dužnosnik Zoran Paunović obnaša dužnost gradonačelnika Grada Makarska od 07. lipnja 2021. g. Stoga je Zoran Paunović povodom obnašanja navedene dužnosti obvezan postupati sukladno odredbama ZSSI-a.

Prilikom donošenja odluke o pokretanju postupka Povjerenstvo je uvidom dostavljenu dokumentaciju utvrdilo da je iz Zapisnika o pregledu i ocjeni ponuda KLASA: 406-09/21-02/23, URBROJ: 2147/01-01/4-03-21-17 od 27. kolovoza 2021.g. razvidno da je Stručno povjerenstvo za javnu nabavu koje se sastoji od tri člana od kojih jedan posjeduje certifikat iz područja javne nabave zaprimilo 5 ponuda. Nadalje, utvrđeno je da se ekonomski najpovoljnijom ponudom smatra ponuda s najvećim brojem bodova koji se dobiva zbrojem bodova za ponuđenu cijenu i ponuđeni jamstveni rok. Prilikom određivanja broja bodova za ponuđenu cijenu ponuda s najniže ponuđenom cijenom dobiva 90 bodova dok s ostale ponude boduju prema formuli (cijena iz ponude/najniža ponuđena cijena). Utvrđeno je da je trgovačko društvo Jukić-Dam d.o.o. imalo najnižu ponuđenu cijenu te je ostvarilo 90 bodova. Nadalje, u odnosu na ponuđeni jamstveni rok ponuda u kojoj je iskazan najduži jamstveni rok dobiva 10 bodova dok se ostale ocjenjuju prema formuli (jamstveni rok iz ponude/najduži jamstveni rok x10). U odnosu na navedeno 4 ponuditelja ostvarili su 10 bodova, dok je trgovačko društvo Jukić-Dam d.o.o. ostvarilo 4 boda. Nadalje, a sukladno formuli zbroja bodova za ponuđenu cijenu i ponuđeni jamstveni rok trgovačko društvo Jukić-Dam d.o.o. smatrao se ekonomski najpovoljnijom ponudom s ostvarena 94 boda, dok je prvi idući ponuditelj ostvario 91,67 bodova.

Nadalje, iz Odluke o odabiru ponuditelja Jukić-Dam d.o.o. za energetsku obnovu zgrade javne namjene sa svojstvom kulturnog dobra u Gradu Makarska KLASA: 406-09/21-02/23, URBROJ: 2147/01-01/7-21-18 od 27. kolovoza 2021.g. utvrđeno je da je za ponuditelja izabrano trgovačko društvo Jukić-Dam d.o.o. te da je navedenu odluku donio dužnosnik Zoran Paunović kao gradonačelnik Grada Makarska.

Nadalje, uvidom u sudski registar Trgovačkog suda u Splitu utvrđeno je da je pod brojem MBS: 060262690 upisano trgovačko društvo Pavones d.o.o. čije je sjedište na adresi Prvosvibanjska 15, Makarska te da su osnivači društva Zoran Paunović, ……………, …………… i …………….. dok je osoba ovlaštena za zastupanje ..................

Uvidom u povijesni izvadak Trgovačkog suda u Splitu utvrđeno je da je Zoran Paunović zastupao navedeno trgovačko društvo do 29. lipnja 2021.g.

Budući da je u trenutku završavanja radova na objektu trgovačkog društva Pavones d.o.o. dužnosnik osim što je bio i ostao suvlasnik navedenog trgovačkog društva ujedno bio i zakonski zastupnik navedenog trgovačkog društva, Povjerenstvo je od izvođača radova, trgovačkog društva Jukić-Dam d.o.o. zatražilo podatak jesu li radovi koje je trgovačko društvo izvodilo na objektu trgovačkog društva Pavones d.o.o. uredno podmireni.

Trgovačko društvo JUKIĆ-DAM d.o.o. odgovorilo je na traženje Povjerenstva navodeći da trgovačko društvo Pavones d.o.o. nije podmirilo radove koje je izvodilo trgovačko društvo Jukić-Dam d.o.o. kao i da je predmetno potraživanje dospjelo te da se, budući da se radi o neosnovanom odbijanju podmirenja dugova, trgovačko društvo Pavones d.o.o. smatra dužnikom trgovačkog društva Jukić-Dam d.o.o.

Nakon donošenja odluke o pokretanju postupka i očitovanja dužnosnika Povjerenstvo je od trgovačkog društva JUKIĆ-DAM d.o.o. zatražilo podatak je li dospjelo potraživanje koje je trgovačko društvo Jukić-Dam d.o.o. prema trgovačkom društvu Pavones d.o.o. plaćeno te ukoliko jest kada je plaćeno kao i podatak je li Ugovor o javnoj nabavi za energetsku obnovu zgrade javne namjene sa svojstvom kulturnog dobra na adresi Šetalište Svetog Petra 4, Makarska (Vila Irena), sklopljen između Grada Makarska i trgovačkog društva Jukić-Dam d.o.o. , realiziran te ukoliko nije koji je tome razlog.

Trgovačko društvo JUKIĆ-DAM d.o.o. odgovorilo je dana 23. svibnja 2023.g. navodeći da je trgovačko društvo Pavones d.o.o. podmirilo predmetno dugovanje i to 13. siječnja 2022.g. u iznosu od 18.082,29 kn i 14. siječnja 2022.g. u iznosu od 106.172,27 kn čime su podmirene sve obveze prema društvu JUKIĆ-DAM d.o.o. Nadalje, navodi se i kako Ugovor između Grada Makarska i trgovačkog društva JUKIĆ-DAM d.o.o. nije realiziran jer je Grad Makarska kao naručitelj dana 13. travnja 2022.g. privremeno obustavio izvođenje radova zbog potrebe izrade arhitektonskog projekta i projekta interijera koji nisu obuhvaćeni projektom energetske obnove i obzirom na turističku sezonu koja se približavala najavio je nastavak radova od 15. rujna 2022.g. Nadalje, navodi se i da je trgovačko društvo JUKIĆ-DAM d.o.o. dana 25. srpnja 2022.g. Gradu Makarskoj dostavilo obavijest o poskupljenju nabavnih cijena materijala za izvedbu ugovorenih radova te je zatražilo dogovaranje razlike u ugovorenim cijenama, međutim, ističu kako do danas nisu zaprimili povratno očitovanje Grada Makarske.

Člankom 7. stavkom 1. podstavkom c) ZSSI-a koji određuje zabranjena djelovanja dužnosnika propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 4. stavkom 5. ZSSI-a propisano je da su povezane osobe u smislu ovog Zakona osobe navedene u stavku 2. ovog članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Povjerenstvo ističe kako odredbe ZSSI-a same po sebi ne ograničavaju dužnosnike u pogledu situacija kada u privatnom poslovnom odnosu angažiraju poslovni subjekt koji je istodobno u poslovnom odnosu s tijelom javne vlasti u kojem obveznik obnaša javnu dužnost ili obratno, međutim, u navedenim situacijama potrebno je da dužnosnik vodi računa da uredno podmiri sve ispostavljene račune te da isti budu plaćeni po tržišnoj cijeni.

S obzirom da u konkretnom slučaju iz dostavljene dokumentacije i očitovanja proizlazi da je trgovačko društvo Pavones d.o.o. sa zakašnjenjem podmirilo dospjelo dugovanje, kao i da u razdoblju u kojem dužnosnik Zoran Paunović obnaša dužnost gradonačelnika nije došlo do poslovnog odnosa u okviru kojeg bi društvo JUKIĆ-DAM d.o.o. ostvarilo sredstva Grada Makarske, Povjerenstvo utvrđuje kako dužnosnik svojim postupanjem nije povrijedio odredbe ZSSI-a.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Zoran Paunović, osobnom dostavom
2. Objava na internetskoj stranici Povjerenstva
3. Pismohrana